Robertus, divina gratia Lingonensis episcopus, universis presentes litteras inspecturis salutem in Domino. Noveritis quod magister Robertus, curatus ecclesiae de Floogni, in nostra presentia recognovit se recepisse ab abbate Sancti Benedicti Floriacensis dimidium arpentum vineae quod dictus abbas habebat in finagio de Milleio, videlicet in Lecheto, quandiu vixerit possidendum, ita videlicet quod post ipsius curati obitum tam dicta vinea quam dimidium arpentum vineae quod dictus curatus habet et possidet ex donatione Milonis, abbatis Sancti Michaelis Tornodorensis, in finagio de Flaiaco, videlicet in Montemeliori ad prioratum de Diaco, ad integritatem fructuum cum quibus dicte vinee invente fuerint, libere revertentur in perpetuum pacifice possidenda. In cujus rei testimonium, ad petitionem dicti curati, presentes litteras sigilli nostri munimine fecimus roborari. Actum anno Domini millesimo ducentesimo quadragesimo, mense augusti.